钦定古今图书集成/明伦汇编/氏族典/第357卷 > 《廖用贤尚友录》 > 林鼎
## 钦定古今图书集成/明伦汇编/氏族典/第357卷 > 《廖用贤尚友录》 > 林鼎

按《十国春秋》：吴越林鼎，字涣文，候官人。父无隐，有诗
名，流寓明州，刺史黄晟，颇好礼士，无隐依之。鼎生于
明州之大隐村，及长，谒武肃王，王以为观察押牙，寻
辟文穆王莫府。文穆王以其才行，累荐不见用。一日，
复密荐之，武肃王曰：“鼎骨法非常，真辅相器。然我不
骤贵者，欲汝贵之，庶尽心于汝也。”文穆王袭位，署镇
海军掌书记、节度判官。鼎性谠正，强记能书。国建，令
掌教令，寻拜丞相。凡政事有不逮者，鼎必极言，罔忌
讳。天福中，建州之役，鼎陈天文人事，累疏切谏。王不
用鼎言，卒无成功。人多鼎有先见云。开运元年正月
卒，年五十四。谥曰贞献。有《吴江应用集》二十卷。